
1. Názov školského vzdelávacieho programu
 Naša MŠ obohacuje výchovu a vzdelávanie o environmentálne prvky, nachádza sa v prostredí, kde je možnosť ich uplatnenia plnohodnotne, umožňuje získavať poznatky a skúsenosti priamym pozorovaním, prostredníctvom zážitkového učenia. 
Poloha našej materskej školy ako aj prostredia ponúka bezprostredný kontakt s prírodou, s tým súvisí aj prirodzená zvedavosť detí o všetko nové, a preto sme sa rozhodli pre názov: ,,PALÚČANSKÉ SOVIČKY MAJÚ BYSTRÉ HLAVIČKY“. Prostredie v okolí materskej školy je stimulujúce a pestré. Poskytuje možnosť hrových, pohybových, vzdelávacích aktivít a samotnú realizáciu koncepcie environmentálnej výchovy v každom ročnom období.   
Súčasne využívame stratégie k ochrane vlastného zdravia, pravidelne realizujeme pohybové aktivity s konkrétnym cieľom, prostredníctvom ktorých sa deti naučia základné pohybové zručnosti ( pravidelné pobyty v prírode, vychádzky, výlety, projekty v prírode ). Ďalšou možnosťou prepojenie pohybu s prírodou je aj stratégia vedúca k samotnej ochrane prírody. Priamy kontakt detí s prírodou, skúsenosti z pozorovania prírody a zážitky z bezprostredných činností, pôsobia na deti emocionálne. Ovplyvňujú rozvoj myslenia detí, ktoré sa opiera o konkrétne skúsenosti. 
Na to, aby deti dokázali žiť v harmónii s prírodou je nevyhnutné, aby získavali priamym pozorovaním a aktívnou účasťou čo najviac poznatkov o prírode, aby jej porozumeli, pochopili jej zákonitosti a v konečnom dôsledku vedeli zaujať k prírode ako takej adekvátny postoj. 
Školský vzdelávací program je druhou úrovňou vzdelávacích programov. Je východiskom pre každodennú výchovno – vzdelávaciu činnosť realizovanú v materskej škole. 
2. Vymedzenie poslania školy a cieľov výchovy  a vzdelávania,
Poslanie materskej školy a ciele a poslanie výchovy a vzdelávania v materskej  škole sú stanovené v súlade s/ so:
· všeobecnými cieľmi ustanovenými v štátnom vzdelávacom programe

· cieľmi výchovy a vzdelávania ustanovenými v školskom zákone

· cieľmi stanovenými v projekte riedenia a rozvoja materskej školy

· potrebami a záujmami detí, rodičov/zákonných zástupcov a pedagogických zamestnancov,

· vlastným zameraním materskej školy
Poslaním Materskej školy Palúčanská 22, Liptovský Mikuláš je viesť deti k láske k prírode, zdravému životnému štýlu a zodpovednému správaniu voči životnému prostrediu prostredníctvom zážitkového učenia a každodenného kontaktu s prírodou.
Školský vzdelávací program je zostavený tak, aby rešpektoval ciele výchovy a vzdelávania uvedené v § 4 Zákona č. 245/2008 Z. z. o výchove a vzdelávaní (školský zákon) a o zmene a doplnení neskorších predpisov. Rovnako vychádza z rešpektovania hlavného cieľa výchovy a vzdelávania v materskej škole a všeobecných cieľov konkretizovaných v štátnom vzdelávacom programe pre predprimárne vzdelávanie v materských školách.
Školský vzdelávací program:

· rešpektuje vývinové osobitosti detí predškolského veku,

· zohľadňuje vlastné ciele, poslanie a zameranie materskej školy,

· akceptuje priestorové, materiálno – technické a personálne podmienky materskej školy,

· vytvára priestor na uplatňovanie takého štýlu výchovno – vzdelávacej činnosti, ktorý pozitívne ovplyvňuje učenie sa detí a ich vzdelávacie výsledky,

· pozitívne ovplyvňuje celkovú klímu materskej školy.

Hlavným cieľom predprimárneho vzdelávania je dosiahnutie optimálnej kognitívnej, senzomotorickej a sociálno-emocionálnej úrovne ako základu na školské vzdelávanie v základnej škole a na život v spoločnosti. 
Východiskom školského vzdelávacieho programu ,,PALÚČANSKÉ SOVIČKY MAJÚ BYSTRÉ HLAVIČKY“ je jedinečnosť dieťaťa, jeho sebarozvoj formou aktívneho učenia a priorita vzťahovej dimenzie (vzťah k sebe, k ľuďom a k celej spoločnosti). 
Na základe záverov a odporúčaní, ktoré vyplynuli z autoevalvácie materskej školy sú stanovené vlastné ciele výchovy a vzdelávania v materskej škole Palúčanská 22:
( vychádzajúc z analýzy požiadaviek rodičov/ zákonných zástupcov detí, analýza podmienok materskej školy, jej výchovno – vzdelávacej činnosti, celkovej klímy a kultúry ).
Environmentálna výchova
1. Rozvíjať environmentálne cítenie u detí ako súčasť rozvoja ich osobnosti, zameranú na vytváranie správnych postojov a správania sa detí k životnému prostrediu, na prevenciu pred znečisťovaním a poškodzovaním životného prostredia, na vedenie k uvedomelej spotrebe zdrojov, rozvíjanie povedomia v oblasti separácie, zhodnocovania (recyklácie) a likvidácie odpadov v súlade s právnymi predpismi, na vytváranie správnych postojov a správania detí  k životnému prostrediu.
2. Spolupracovať s environmentálnymi centrami a strediskami, regionálnymi pracoviskami štátnej ochrany prírody, Slovenskou agentúrou životného prostredia, organizáciami a neziskovými organizáciami pôsobiacimi v tejto oblasti na podporu skvalitnenia a vytvárania vhodných podmienok praktickej environmentálnej výchovy v škole i mimo školy v súlade s cieľmi výchovy a vzdelávania k trvalo udržateľnému rozvoju.
Antidiskriminácia
1. Vytvoriť podmienky pre maximálne rozvíjanie každého dieťaťa vo vzťahu k vzdelávacím potrebám detí z rozličného sociálneho, kultúrneho a jazykového prostredia.
Inkluzívne vzdelávanie
1. Vytvárať a rozvíjať inkluzívne vzdelávanie ako efektívny nástroj na odstraňovanie sociálneho vylúčenia vrátane vytvorenia potrebných materiálno – technických podmienok na zabezpečenie naplnenia potrieb detí so špecifickými výchovno–vzdelávacími potrebami i detí zo sociálne znevýhodneného prostredia.
Predčitateľská gramotnosť
1. Stimulovať a rozvíjať predčitateľskú gramotnosť ako základ pre budúce učenie.
2. Podporovať počiatočnú čitateľskú gramotnosť detí uplatňovaním špecifických metód, podnetným literárnym prostredím. Napomáhať aktívnemu počúvaniu a komunikovaniu s porozumením. Pri overovaní porozumenia vypočutého textu, verbálnych informácií a viacsmernej diskusie využívať metódy tvorivej dramatizácie, grafické, pohybové, hudobné, výtvarné aktívne vyjadrenie sa detí. Cielene podporovať dodržiavanie vhodných komunikačných konvencií a získavanie elementárnej znalosti knižných konvencií. Napomáhať rozširovaniu a skvalitňovaniu slovnej zásoby detí v štátnom jazyku i v materinskom jazyku.
Na základe vlastných cieľov školského vzdelávacieho programu vyplývajúcich z požiadaviek a potrieb samotných detí, zákonných zástupcov a požiadaviek súčasnej doby,  deťom umožníme:
· plynulú adaptáciu na nové prostredie,
· citlivo vnímať heterogénne zloženie skupiny detí a ponúkať im  diferencované a individualizované výchovno-vzdelávacie úlohy v zmysle efektívneho rozvoja ich osobností,
· výchovno–vzdelávacím prostredím podnecovať a motivovať dieťa k spontánnej aktivite, k zážitkovému učeniu, k bádateľstvu prostredníctvom interaktívnych činností v areály školskej záhrady,
· rozvíjať vzťah k poznávaniu a učeniu v spolupráci so SMOPaJ, prostredníctvom vzdelávacích aktivít,
· naučiť sa primerane veku analyzovať jednoduché problémy a navrhovať ich riešenie,

· rozvíjať manuálne zručnosti, tvorivé a umelecké schopnosti detí prostredníctvom výtvarných a pracovných aktivít aj v spolupráci s rodičmi detí,
· rozvíjať sociálne zručnosti detí a napĺňať ich potrebu sociálneho kontaktu s rovesníkmi spoločnými aktivitami realizovanými v interiéry a exteriéry MŠ,
· utvárať a prehlbovať úctu k rodičom a starším osobám, ku kultúrnym a ľudovým tradíciám, formou Dňa úcty k starším a organizovaním vystúpení a spoločných akcií pre starých rodičov priamo v MŠ,
·  zachovávať a rozvíjať tradície v kultúrnych podujatiach, aktívne sa podieľať na   kultúrnom živote mestskej časti Palúdzka,

· rozvíjať a podporovať schopnosti detí kooperovať v skupine,

· uplatňovať  a rozvíjať prvky zdravého životného štýlu,
· rozvíjať environmentálne cítenie,

· rozvíjať a podporovať zdravé sebavedomie a sebaistotu,

·  rešpektovať práva dieťa, brať ho ako jedinečnú osobnosť so svojimi potrebami, záujmami a problémami,

· utvárať predpoklady na ďalšie vzdelávanie v ZŠ, spolupracovať so ZŠ Demänovská cesta,
· rozvíjať  talent detí a podporovať rozvoj ich nadania,
· vytvárať optimálnu klímu školy kde bude prevládať pohoda, deti zbaviť strachu, obáv a psychického napätia,

· vytvárať stimulujúce prostredie pre vývin dieťaťa, zabezpečiť mu pocit istoty, bezpečia, porozumenia a lásky v bohato podnetnom prostredí počas celého dňa,
· vytvárať kladný vzťah ku knihe využívaním špecifických metód (počúvanie s porozumením, tvorivá dramatika, využívanie knižnice sovy Matyldy),
· získavať dôveru rodičov v individuálnom výchovnom poradenstve a upriamovať ich pozornosť na pozitívne prejavy dieťaťa, v prípade potreby ich usmerniť na ďalšie odborné poradenstvo s odborníkmi  (pediater, logopéd, psychológ, atď.). 
Vlastné zameranie školy vychádza z hlavného cieľa predprimárneho vzdelávania,  z konkretizácie vízie materskej školy, z definovania projektu riedenia a rozvoja materskej školy na najbližšie obdobie, z doterajších skúseností a vedomostí pedagogického zboru, z potrieb rodičov a detí a z podmienok materskej školy.
Materská škola je prioritne zameraná na environmentálnu výchovu a vzdelávanie detí, environmentálne cítenie, vnímanie, poznanie, reaguje na legislatívne a obsahové zmeny predprimárneho vzdelávania. Jej zameranie je v plnom súlade s obsahom štátneho kurikula a s trendom inkluzívneho vzdelávania. 
Je situovaná v blízkosti centra mesta. Obklopená je záhradou, ktorá je bohatá na zeleň. Sú v nej vysadené ihličnaté a listnaté stromy. Bohatá zeleň umožňuje každodennú realizáciu aktivít zameraných na prírodovedné poznávanie formou zážitkového učenia, vytváranie pozitívnych postojov k prírode, rozvíjanie estetického vnímania,  poskytuje možnosti na aktívny pohyb a relax, ale aj všestranný rozvoj detí. Jej súčasťou je aj kvetinovo – bylinková záhradka pre deti. 
 Environmentálnu výchovu realizujeme zapájaním sa do rôznych projektov a realizovaním aktivít s prírodovednou tematikou. V spolupráci s rôznymi externými inštitúciami (SAŽP, SMOPaJ, NAPaNT a.tď.). Materská škola spolupracuje aj s Centrom poradenstva a prevencie v Okoličnom, s externými subjektami – záchranné zložky v meste Liptovský Mikuláš, s Domovom sociálnych služieb v Liptovskom Mikuláši.
Pre deti z okolitých materských škôl každoročne realizujeme ENVIRONMENTÁLNU OLYMPIÁDU, kde si deti prostredníctvom rôznych prírodovedných aktivít  „merajú svoje sily“. 
Ďalší projekt, ktorý podporujeme v našej materskej škole je projekt KONÍKY NAŠI KAMARÁTI. Prostredníctvom animoterapie (jazde na poníkoch) sa podporuje a rozvíja fyzická (podpora rozvoja rovnováhy, správne dýchanie, posilnenie imunity), psychická (kontakt so zvieratkami, zvýšenie sebavedomia, podpora empatie, rozvoj koncentrácie) a vzdelávacia stránka u detí (vhodné a nevhodné správanie sa k zvieratkám).

Projektom „SRDCE NA DLANI“ sa zameriavame na prevenciu násilia u detí, v spolupráci s CPP. 
V rámci spolupráce s O2 Športovou akadémiou Mateja realizujeme športovú prípravu predškolákov. Tréningy realizujú vyškolení tréneri z radu pedagógov, 1x do týždňa.

Tréneri O2 Športovej akadémie Mateja Tótha aktívne vedú našich škôlkarov k pravidelnému pohybu. Vďaka prepracovanej metodike sa deti zlepšujú po športovej, zdravotnej aj mentálnej stránke, a to všetko zábavným spôsobom plným hier a súťaží. Vďaka všeobecnej pohybovej príprave, majú naši škôlkari
v akadémii možnosť sa neskôr venovať akémukoľvek športu a budú naň dobre pripravení.
V prípade vzdelávania detí so špeciálnymi výchovno – vzdelávacími potrebami, vytvoríme podmienky na základe vyjadrenia zariadenia poradenstva a prevencie prostredníctvom:

· individuálneho vzdelávacieho programu,

· vzdelávacích programov pre deti so zdravotným znevýhodnením alebo

· poskytovaných podporných opatrení

Pri plánovaní vlastného zamerania školy sme kombináciou vonkajších a vnútorných činiteľov, ktoré ovplyvňujú kvalitu školy hľadali optimálne stratégie a odpovede na tieto kľúčové otázky:

· Kde sme?

· Kam sa chceme dostať?

· Ako sa tam dostaneme?

· Čo pre to urobíme?

Nájsť odpovede nám pomáha uplatnenie autoevaulácie kvality školy (SWOT analýza), ktorá je jednou z  najkomplexnejších metód kvalitatívneho vyhodnocovania všetkých dôležitých stránok fungovania materskej školy a ktorá predchádzala komplexnému prehodnoteniu podmienok školy. 
Na základe výsledkov analýzy boli stanovené ďalšie priority smerovania materskej školy Palúčanská 22 a samotnej výchovy a vzdelávania.

· Prostredie našej materskej školy ponúka bezprostredný kontakt s prírodou. Realizáciou zaujímavých aktivít sa u detí rozvíja poznanie elementárnych zákonitostí života na zemi, prírodných javov, živých i neživých predmetov, formovanie začiatkov ekologickej kultúry, vytváranie pohľadu na svet prírody a vzťahu k sebe, k ľudom, k svetu a to nie len u detí, ale cez nich aj u rodičov práve prostredníctvom všestranných aktivít.

· Cieľom nášho snaženia je dať deťom základné vedomosti o dôležitosti prírody pre život a hlavne pre prežitie človeka tejto i budúcich generácií.
· Budeme ich oboznamovať so životom zvierat, vodných živočíchov a hmyzu prostredníctvom besied s ochranármi prírody (v spolupráci so SMOPaJ)
· V rámci podpory zdravia a utvárania elementárnych vedomostí a zručností o pohybe a športe, priblížiť deťom možnosti športových disciplín, oboznámiť ich s dostupnými športovými aktivitami v našom regióne (lyžovanie, plávanie, korčuľovanie ).
· Umožniť im v rámci svojich možností realizovať pohyb a zapájať sa do športových aktivít v materskej škole aj mimo nej. Podporovať ich snaženie (v rámci materskej školy – plávanie, lyžovanie).

· Priblížiť deťom náš región, oboznámiť ich s kultúrnymi hodnotami a kultúrnym dedičstvom nášho mesta ale i ďalších významných miest v regióne (do výchovno–vzdelávacieho procesu začleňujeme exkurzie a návštevy kultúrnych inštitúcií ako Galéria P.M. Bohúňa, SMOPaJ, NAPANT, Knižnica G.F. Belopotockého).
· Pri realizácii zážitkového učenia dôsledne premyslíme obsah aktivít a budeme voliť formy a metódy primerané detskému chápaniu, rešpektujúc aktuálnosť a uplatniteľnosť v reálnych životných situáciách, s rešpektovaním individuálnych osobitostí učenia sa detí predškolského veku.

· Budeme dbať na účelovosť prostredia, v ktorom má dieťa možnosť realizovať sa, byť aktívnym subjektom, rozvíjať tvorivosť a predstavy v každodenných aktivitách, hrať sa v centrách aktivít, ktoré mu poskytujú príležitosti pre samostatné objavovanie, skúmanie a vyhľadávanie  potrebných informácií a pre uplatnenie a rešpektovanie jeho individuálnych záujmov a potrieb.

· Úzkou spoluprácou s rodinou, individuálnym a citlivým prístupom vytvoríme podmienky pre uľahčenie adaptácie dieťaťa na nové prostredie.

· Vo výchovno–vzdelávacej činnosti budeme uplatňovať princíp aktivity dieťaťa, stimulovať rozvoj detskej tvorivosti, viac využívať zážitkové a problémové učenie, vytvárať priestor na hodnotenie, podporovať sebahodnotenie detí.

· Budeme rešpektovať rozdielne výchovno–vzdelávacie potreby detí a ich momentálne osobné dispozície, diferencovať výchovno–vzdelávacie požiadavky vzhľadom na rozvojové možnosti a schopnosti detí.

· Individuálnym prístupom k deťom s odloženým začiatkom plnenia povinnej školskej dochádzky budeme zvyšovať úroveň ich pripravenosti na primárne vzdelávanie, na základe dobrej spolupráce so základnou školou Demänová.

· Budeme uplatňovať hru ako jednu z najdôležitejších metód a prostriedkov učenia sa detí. Zachováme pravý charakter rozvíjania elementárnych základov predčitateľskej, matematickej a prírodovednej gramotnosti. Budeme podporovať experimentovanie a bádanie detí, hodnotiace a sebahodnotiace zručnosti vo vzťahu k vlastnému pokroku.

· Stimulovať rozvoj tvorivého a kritického myslenia, kooperovať pri spoločných aktivitách, vzájomne sa rešpektovať. Stimulovať sociálny, emocionálny a morálny vývin dieťaťa ako jednej zo stratégií rozvoja osobnosti detí.

· V rámci prevencie a predchádzania sociálno–patologických javov zvážime spoluprácu s logopédom, špeciálnym pedagógom, príp. iným odborníkom, resp. subjektom.

· Budeme vytvárať priaznivé prostredie – klímu na implementáciu inovačných pedagogických metód s využitím informačných a komunikačných technológií a venujeme primeranú pozornosť rozvíjaniu kompetencií detí v danej oblasti.

· Budeme sa snažiť neodovzdávať deťom hotové poznatky, ale stimulovať ich  myslenie, uvažovanie a iniciovať nové spôsoby riešenia problémov v bežných i krízových situáciách.

· Umožníme deťom vnímať krásu prírody a chápať prírodu ako neoddeliteľnú súčasť civilizácie, kultúry a samotnej existencie človeka.
· Naďalej budeme podporovať deti v pohybovej príprave aj v rámci ŠAMT.
Pri výchove a vzdelávaní dôraz kladieme na:
1.   Kvalitnú a odbornú prípravu predškolákov na školské vyučovanie

     Príprava na školské vyučovanie je zameraná na podporu tých schopností a zručností, ktoré priamo súvisia a ovplyvňujú proces učenia sa. Príprava na školu začína nástupom dieťaťa do materskej školy, cielene je plánovaná v poslednom roku pred nástupom do základnej školy, tzn. počas povinného predprimárneho vzdelávania. Materská škola stimuluje a podporuje rozvoj funkcií týkajúcich sa zrakového a sluchového vnímania, vnímania telesnej schémy, priestorovú orientáciu, serialitu, a rozvoj reči. Nezabúda na cielené získavanie kompetencií z jazykovej, matematickej a prírodovednej oblasti, z oblasti budúceho písania. Ako základ k dosiahnutiu úspechu v uvedenom, materská škola považuje dobre rozvinutú jemnú a hrubú motoriku, Pri príprave na školské vyučovanie materská škola vychádza z viacerých metodík, najmä z metodiky Eľkonina (fonematické uvedomenie). Progresívne vyhľadáva nové prístupy neustálym vzdelávaním pedagógov tak, aby cielená príprava na školu prebiehala systematicky, efektívne a erudovane s ohľadom na predpoklady každého dieťaťa. 

2.   Inkluzívne vzdelávanie

Materská škola svojim prístupom a stratégiami zabezpečuje prostredie, v ktorom sa snaží o uspokojenie rôznorodých vzdelávacích potrieb každého dieťaťa. Snaží sa o odstránenie bariér v prístupe k predprimárnemu vzdelávaniu aj pre deti so špeciálnymi výchovno-vzdelávacími potrebami vzhľadom k podmienkam, ktorými materská škola disponuje. Pre vytváranie priaznivej inkluzívnej sociálnej klímy je každodenne realizovaný sociálny kruh, ktorého obsahom sú inkluzívne hry, sociálne hry a činnosti na rozvíjanie sociálno-emocionálnej oblasti. Všetky deti bez ohľadu na pôvod, etnicitu, národnosť, vierovyznanie a vzdelávacie potreby dostávajú adekvátnu opateru a výchovu a vzdelávanie, ktoré sú charakteristické individualizáciou a diferenciáciou.  
3.  Stupeň vzdelania
Stupeň vzdelania – predprimárne vzdelanie, ktoré dieťa získa absolvovaním posledného 

                               roka vzdelávacieho programu odboru vzdelávania v materskej škole.

4.  Dĺžka štúdia a formy výchovy a vzdelávania
Dĺžka štúdia – niekoľkoročná,

Forma výchovy a vzdelávania – celodenná, poldenná na požiadanie
5. Učebné osnovy

Učebnými osnovami školského vzdelávacieho programu: „Palúčanské sovičky majú bystré hlavičky“, sú vzdelávacie štandardy jednotlivých vzdelávacích oblastí Štátneho vzdelávacieho programu pre predprimárne vzdelávanie v materských školách.
Výkonové štandardy, ktoré sa plnia priebežne, počas celého školského roka: 
Jazyk a komunikácia 

- Aktívne a spontánne nadväzuje rečový kontakt s inými osobami – deťmi i dospelými. 

- Reaguje na neverbálne signály (gestá, mimiku),udržuje očný kontakt, hlasnosť prejavu
   prispôsobuje situácii. 
- Používanie jazyka prispôsobuje sociálnym situáciám a vzťahom. 

- Pozná a dodržuje základné pravidlá vedenia dialógu.

- Rozumie spisovnej podobe jazyka. 

- Pri listovaní a prezeraní správne drží knihu, listuje v knihe správnym smerom. 

- Identifikuje niektoré písmená abecedy. 

Človek a spoločnosť 

- Správa sa ohľaduplne k deťom, dospelým.

 - Dokončuje individuálnu alebo skupinovú činnosť. 

- Používa prosbu, poďakovanie, ospravedlnenie vzhľadom na aktuálnu situáciu. 

- Požiada o pomoc, keď si to situácia vyžaduje a poďakuje za pomoc od druhých. 

- Nenásilne rieši konflikt, odmieta nevhodné správanie. 

- Podelí sa o veci, obdarí druhých, reaguje adekvátne na dobré skutky. 

- Plynule rozpráva o svojich záľubách a povinnostiach. 

- Nadväzuje adekvátny sociálny kontakt ( verbálny i neverbálny) s inými osobami – deťmi i  

  dospelými. 

- Volí vhodný pozdrav vzhľadom na aktuálnu situáciu.

- Odzdraví primerane situácii akceptujúc osobu, s ktorou sa zdraví. 

- Presadzuje sa v hre alebo v činnosti spoločensky prijateľným spôsobom. 

- V dialógu vie vypočuť iných (deti i dospelých). 

- Sústredí sa na činnosť na základe zapojenia vôľových vlastností.

 - Pozná na elementárnej úrovni svoje práva a splniteľné povinnosti. 

- Rozlišuje vhodné a nevhodné správanie. 

- Správa sa ohľaduplne k deťom i dospelým. 

- Poďakuje za pomoc od druhých, poskytne pomoc iným, obdarí druhých a podelí sa o veci. 

- Spolupracuje v skupinovej činnosti na základe osobných predpokladov. 

- Rešpektuje dohodnuté pravidlá spoločensky prijateľného správania. 

- Pozná mená učiteliek v triede. 

- Oslovuje menom rovesníkov v triede. 

- Vie, koľko má rokov. 
Umenie a kultúra – hudobná výchova a výtvarná výchova 
- Spieva piesne a riekanky. 

- Opíše obsah kresby. 

- Reaguje výtvarnými prostriedkami na zmyslové podnety. 

- Pri kreslení a grafomotorických činnostiach sedí vzpriamene, vzdialenosť očí od podložky je 
  primeraná.

- Úchop a tlak ceruzky zodpovedá norme.
Zdravie a pohyb

 - Ovláda základné sebaobslužné činnosti. 

-  Má osvojené základné hygienické návyky (použitie toalety a toaletného papiera, umývania
   rúk po použití toalety, umývanie rúk pred jedlom a po zašpinení sa atď.).

-  Udržiava poriadok vo svojom okolí. 

-  Dodržiava pravidlá v pohybových hrách. 

-  Aktívne sa zúčastňuje na príprave stolovania (desiata, obed, olovrant), používa príbor a 
   dodržiava čistotu pri stolovaní. 

-  Má správne držanie tela v stoji a v sede. 
Rozpracovanie mesačných tém a týždenných podtém:
	Téma
	Podtéma
	Obsahové zameranie podtém

	September:

Vitaj v škôlke
	1. Moji noví kamaráti 


	- mená, značky, hračky...



	
	2. Ja a moja MŠ 


	- orientácia v MŠ, interiér, exteriér, mená zamestnancov, profesie, stolovanie, sebaobslužné práce...

	
	3. Môj deň

	- režim dňa, rozdiely doma a v MŠ, pravidlá triedy...

	
	4. Bezpečne v škôlke i v okolí 

	- bydlisko, okolie MŠ, pravidlá cestnej premávky, orientačné body v okolí...

	Október:

Čarovná jeseň

	1. Jeseň v ovocnom sade 


	- ovocie, poznať a rozlíšiť exotické ovocie, ovocné stromy, spracovanie...

	
	2. Na poli a v záhrade


	- zelenina, zaváranie, žatva, poľnohospodárske rastliny a stroje, náradie...

	
	3. Prišla jeseň 


	- jeseň, ročné obdobie stromy, plody, kríky, rôzne prírodné materiály, počasie...

	
	4. Les a lesné zvieratá


	- les, lesné zvieratá, huby, technický úžitok

niektorých úžitkových rastlín a húb...

	
	5. Moji milí starkí 

/26.10. - 30.10./
	- úcta k starším, prosociálne a empatické správanie...

(Jesenné prázdniny)

	November:

V zdravom tele zdravý duch
	1. Moje telo

 

	- časti ľudského tela, elementárne predstavy o vnútorných orgánoch (ich funkcia), pravá a ľavá strana

	
	2. Moje zmysly 


	- zmyslové vnímanie, zmysly...

	
	3. Moje zdravie

 
	- zdravá strava, choroby, lekárska starostlivosť, prevencia...

	
	4. Moje zúbky 


	- zuby, ústna hygiena, starostlivosť o zuby...

	December:

Čas vianočný
	1. Privítanie Mikuláša

 
	- Mikuláš, oslava, výzdoba...



	
	2. Vianočné zvyky a tradície

 
	- tradície, advent, zvyky...



	
	3. + 4. Vianočné dielne

 

	- vianočné tvorenie, pečenie, besiedky, pozdravy, darčeky, pošta pre Ježiška... 

(Vianočné prázdniny)

	Január:

Čaro zimy
	1. + 2. Zimné kráľovstvo 


	- kalendár, časové vzťahy, striedanie časových úsekov, dni v týždni, zima, ročné obdobie, obliekanie, otužovanie, šport...

	
	3. Zvieratká a vtáčiky v zime 


	- starostlivosť a ochrana, prezimovanie, potrava, stopy v snehu...

	
	4. Moje ruky objavujú 


	- tvary, pokusy, vynálezy elektrina, magnetizmus, materiály, ...ako to funguje? elektr. hračky, chápanie súvislostí medzi živou a neživou prírodou...

	Február:

Svet okolo nás
	1. Fašiangy 


	- tradície, karneval, masky...



	
	2. Čím budem? 
	- povolania, kvízy, overovanie vedomostí, škola...

	
	3. Na gazdovskom dvore 


	- poznávať domáce a hospodárske zvieratá, ich typické znaky, spôsob života, úžitok, rozoznať a pomenovať niektoré mláďatá...

	
	4. Vesmír očami detí 


	- vesmír, planéty, deň a noc, mimozemšťania...

	Marec:

Kamarátka kniha

	1. Kniha – náš priateľ 

                    
	- knihy, manipulácia, výroba, predčitateľská gramotnosť, synonymá, homonymá, antonymá, pestovať vzťah ku knihe, knižnica v MŠ a doma...

(Jarné prázdniny)

	
	2. Z rozprávky do rozprávky 

	- rozprávkové postavy, bájky, dobro a zlo, dramatizácie rozprávok, divadlo...

	
	3. Prišla k nám jar 


	- pozorovať, bádať a hľadať prvé zmeny v prírode, jar, počasie , obliekanie...

	
	4. Veľká noc – sviatok jari 


	- veľkonočné tradície a zvyky...

	
	1. Veľkonočné tvorenie


	- farby, materiály, veľkonočné tvorenie...

(Veľká noc)

	Apríl:

Chránime našu Zem
	2. V Od semienka k rastlinke 


	- jarné kvety, sadenie, starostlivosť...



	
	3. Na ceste si pozor daj


	- druhy dopravných prostriedkov, triedenie podľa miesta pohybu, pracovné profesie v doprave (šofér, železničiar, sprievodca, pilot, lodníci a pod.)...

	
	4. Sme ochranári Zeme 


	- recyklovanie odpadu, ochrana prírody, Deň zeme...

	
	5. Slovensko – moja vlasť 


	- štát, prezident ,štátne symboly (hymna, zástava, znak)

	Máj:

Srdce dokorán
	1. Moja mama
	- práca mamy a otca v domácnosti, starostlivosť o bábätko, bezpečnosť doma...

	
	2. Rodina a domov 


	- členovia rodiny, rodostrom, vzťahy v rodine...

	
	3. My sme malí muzikanti 


	- hudobné (aj netradičné) nástroje, tanec, folklór...

	
	4. Voda a všetko okolo nej 


	- význam vody, kolobeh vody, vodné zdroje, šetrenie vody, vodné živočíchy, rieky, potoky, moria...

	Jún:

Leto plné zábavy
	1. Medzinárodný deň detí 


	- detské hry, multikultúra, život detí v rôznych krajinách, pozitívne vzťahy medzi deťmi, empatia, identita dieťaťa, práva, tolerancia, medziľudské vzťahy...

	
	2. Čo sa skrýva v tráve 


	- hmyz, lúčne kvety, včely, motýle...



	
	3. Zvieratká v ZOO


	- exotické zvieratá, život, starostlivosť...



	
	4. Je tu leto
	- leto, ročné obdobie, charakteristika, rozlúčka...

	
	5. Hurá, prázdniny

 
	- prázdniny, dovolenky, výlety...



	Júl + August:


	Letná (prázdninová)

činnosť


	


Východiská plánovania výchovno-vzdelávacej činnosti
Výchovno-vzdelávaciu činnosť plánujeme týždenne s prevahou plánovania na dlhšie časové obdobie. Pri plánovaní vychádzame z jednotlivých vzdelávacích štandardov, ktoré špecifikujeme v činnostiach dieťaťa a konkretizujeme do výchovno-vzdelávacích cieľov s rešpektovaním výkonovej úrovne skupiny, tzn. niektoré vzdelávacie štandardy konkretizujeme do dvoch, prípadne troch výkonových úrovní. Pri plánovaní ďalej vychádzame z konkrétnej témy, ktorú pomocou plánovania na dlhšie časové obdobie a s možnosťou opakovania podľa potrieb a záujmov detí môžeme prebádať do hĺbky. 
Výchovno-vzdelávacie činnosti plánujeme tak, aby vo výchovno-vzdelávacom procese dominovala individuálna a skupinová forma výchovy a vzdelávania, frontálna forma výchovy a vzdelávania je plánovaná v činnostiach, ktoré si vyžadujú prítomnosť a aktivitu celej triedy súčasne. Konkrétne činnosti detí plánujeme prostredníctvom zámerne riadených činností a nezámerne riadených činností.

Ako ďalšie východiská pri plánovaní výchovno-vzdelávacích činností vnímame využívanie intervenčných programov a ich obsahov, overených metodík a využívanie interiérového a exteriérového priestoru materskej školy. Plánujeme bez určenia konkrétneho dňa a organizačnej formy, prípadne tieto údaje sú zaznačené ako návrh. Je na pedagógovi, ktorú organizačnú formu využije pri naplnení cieľa a akú dlhú časovú dotáciu mu venuje. Pri plánovaní však zohľadňujeme rozvrhnutie vzdelávacích oblastí tak, aby sa v priebehu školského roka čo najrovnomernejšie dosahovali vzdelávacie štandardy všetkých vzdelávacích oblastí.
Každodennými činnosťami sú sociálny (ranný) kruh pre rozvíjanie sociálno-emocionálnej oblasti a tvorby inkluzívnej klímy a činnosť zameraná na stimulovanie schopností potrebných pre učenie sa a správanie sa dieťaťa.
V čase letných mesiacov sa výchovno-vzdelávacia činnosť plánuje a realizuje výlučne formou hier a činností podľa výberu detí.
Niektoré vzdelávacie štandardy sa plnia v každodenných situáciách, preto ich nie je nutné (ale je možné) plánovať. Sú zamerané najmä na utváranie, rozvíjanie a upevňovanie: kultúrnych, hygienických, stravovacích a spoločenských návykov detí; zručností súvisiacich s osobnou hygienou a sebaobsluhou detí pri obliekaní a vyzliekaní, zručností v rozvíjaní hier a činností podľa výberu detí a priateľských vzťahov detí v hrách,  komunikačných zručností.
Výchovno–vzdelávaciu činnosť budeme naďalej plánovať tak, aby každý deň bol pre deti zaujímavý, naplnený radosťou, tvorivými aktivitami, pozitívnymi zážitkami, užitočnými poznatkami a získanými skúsenosťami a to tak, aby sme umožnili deťom aktívne sa podieľať na vlastnom osobnostnom rozvoji.
Východiská plánovania výchovno–vzdelávacej činnosti v našej MŠ zahŕňajú:
· vzdelávacie štandardy jednotlivých vzdelávacích oblastí Štátneho vzdelávacieho 
            programu,

· zdroje plánovania VVzČ – Program výchovy a vzdelávania detí v MŠ, metodické 
            materiály – Škôlka hrou, Dieťa a jeho svet, web. stránky, webináre, vlastné podklady,
· dôsledná znalosť každého dieťaťa (základom je realizácia kvalitnej neformálnej 
            pedagogickej diagnostiky),

· poznanie charakteristík detského vývinu,

· poznanie štýlov učenia sa detí, rešpektovanie osobného tempa každého  dieťaťa, typu
            temperamentu a ovládanie stratégií osobnostného rozvoja,
· materiálno – technické a priestorové podmienky školy.
Plánovanie výchovno–vzdelávacej činnosti ako a akým spôsobom, bude dohodnuté a odsúhlasené vždy na prvej pedagogickej rade v každom novom školskom roku.
Dodatok ku Školskému vzdelávaciemu programu č.1/2026
Systém podpory detí v súlade s princípmi inkluzívneho vzdelávania

Vypracovala: Mgr. Miroslava Jurčová

Liptovský Mikuláš, 18.03.2026
Inkluzívne vzdelávanie v našej materskej škole
Naša materská škola vytvára podmienky na vzdelávanie všetkých detí s rešpektovaním ich

individuálnych potrieb, možností a osobitostí. Inkluzívne vzdelávanie chápeme ako súčasť

každodennej pedagogickej praxe, ktorej cieľom je umožniť každému dieťaťu aktívne sa zapájať do výchovno-vzdelávacieho procesu, rozvíjať svoj potenciál a zažívať prijatie, bezpečie a úspech. Vychádzame z presvedčenia, že každé dieťa má právo na prijatie, rešpekt, podporu a primerané podmienky na učenie a rozvoj. Inkluzívny prístup nevnímame ako osobitnú oblasť oddelenú od bežného života školy, ale ako prirodzený spôsob organizovania pedagogickej práce, komunikácie a spolupráce s deťmi a ich rodinám.

Cieľom systému podpory detí je vytvárať také podmienky, aby sa každé dieťa mohlo aktívne zapojiť do výchovno-vzdelávacej činnosti a učiť sa spôsobom a tempom, ktoré rešpektuje jeho individuálne potreby, možnosti a potenciál.
Metódy a postupy plnenia podstaty inkluzívneho vzdelávania v našej škole
1. Diferenciácia vo vzdelávaní

Pri plánovaní a realizácii výchovno-vzdelávacej činnosti zohľadňujeme rozdiely medzi deťmi

v oblasti tempa učenia, úrovne schopností, komunikačných zručností, sociálneho fungovania,

záujmov, skúseností a potrieb podpory. Pedagogické stratégie smerujú k tomu, aby sa všetky

deti mohli zúčastňovať spoločných aktivít primeraným spôsobom a v rozsahu odpovedajúcom ich možnostiam.

Učiteľky využívajú diferenciáciu úloh, prispôsobovanie náročnosti činností, individuálny

prístup, názornosť, podporu v komunikácii, kooperatívne učenie a zážitkové formy práce.

2. Identifikácia potrieb a podpora

Dôležitou súčasťou práce školy je včasné rozpoznávanie potrieb detí. Učiteľky sledujú deti pri každodenných činnostiach, v hre, v komunikácii aj pri plnení úloh Potreby detí identifikujú najmä prostredníctvom systematického pedagogického pozorovania, priebežného hodnotenia pokroku detí, rozhovorov so zákonnými zástupcami a spolupráce s odbornými zamestnancami a poradenskými zariadeniami. V prípade potreby škola zabezpečuje poskytovanie podporných opatrení v súlade s platnou legislatívou a možnosťami školy. Podporné opatrenia smerujú k tomu, aby sa odstránili alebo zmiernili bariéry vo vzdelávaní.. Na základe pedagogického pozorovania učiteľky vyhodnocujú, ktoré dieťa potrebuje väčšiu podporu, iný spôsob vedenia, viac času, názornosť alebo spoluprácu s ďalšími odborníkmi. Cieľom školy je, aby podpora nebola zameraná iba na ťažkosti, ale aby nadväzovala aj na silné stránky dieťaťa, jeho záujmy a možnosti. Podporné opatrenia realizujeme tak, aby bolo dieťa čo najviac zapojené do spoločného života triedy a školy.

Individuálna podpora vychádza z priebežného pedagogického pozorovania a diagnostiky dieťaťa. Zahŕňa prispôsobenie foriem, metód a prostriedkov výchovno-vzdelávacej činnosti individuálnym potrebám dieťaťa, spoluprácu s rodičmi a v prípade potreby aj spoluprácu so zariadeniami poradenstva a prevencie. Pri deťoch so špeciálnymi výchovno-vzdelávacími potrebami sa podpora poskytuje v súlade s odporúčaniami odborných zariadení.
3. Prispôsobenie aktivít

V pedagogickom procese rešpektujeme, že deti sa od seba odlišujú v tempe učenia, spôsobe

zapájania sa do činností, miere samostatnosti, úrovni komunikácie či v potrebe podpory.

Z tohto dôvodu učiteľky plánujú činnosti tak, aby boli prístupné pre rôzne deti. Pri aktivitách

využívajú viacero foriem vysvetlenia, názorné pomôcky, praktické činnosti, prácu vo

dvojiciach a skupinách, možnosť voľby a primerané úpravy zadania. Cieľom školy je vytvárať

také podmienky, aby sa každé dieťa mohlo učiť, napredovať a prežívať úspech podľa svojich

možností. Pri práci s deťmi rešpektujeme ich individuálne tempo, osobnostné zvláštnosti, silné stránky, záujmy aj oblasti, v ktorých potrebujú podporu. Pedagogickí zamestnanci plánujú činnosti tak, aby boli zmysluplné, primerané a prístupné širokému spektru detí. Využívajú metódy, ktoré podporujú aktivitu, spoluprácu, názornosť. Naša materská škola sa prednostne zameriava na rozvíjanie komunikačnej gramotnosti detí. Podporujeme zapojenie všetkých detí do edukačných aktivít prostredníctvom diferencovaných metód rozvoja gramotnosti, ktoré rešpektujú individuálne schopnosti detí. Niektoré deti sa zapájajú do jednoduchších aktivít, pre iné volíme napríklad pomalšie tempo. Metód na rozvíjanie literárnej, komunikačnej gramotnosti v predškolskom veku je veľa, sú určené pre rôzne vývinové stupne u detí a preto s nimi dokážeme veľmi flexibilne pracovať pri všetkých deťoch bez výnimky.

4. Sociálne prostredie a spolupráca s rodinou

Súčasťou inkluzívneho prístupu je aj vytváranie bezpečného, podporného a rešpektujúceho

sociálneho prostredia. Pedagogickí zamestnanci vedú deti k vzájomnej úcte, spolupráci, prijatiu odlišností a citlivej komunikácii. Škola spolupracuje so zákonnými zástupcami detí ako s partnermi vo výchove a vzdelávaní. Spoločným cieľom tejto spolupráce je pomenovať

potreby dieťaťa, nastaviť primeranú podporu a priebežne vyhodnocovať jej účinnosť. Potreby detí poznávame prostredníctvom každodenného pozorovania, rozhovorov, pedagogickej reflexie a spolupráce s rodinou. Ak dieťa potrebuje väčšiu mieru podpory, škola hľadá vhodné riešenia v spolupráci so zákonnými zástupcami a podľa potreby aj s odborníkmi ( spolupráca s CPP v Okoličnom ). Za dôležitú súčasť inkluzívneho vzdelávania považujeme aj partnerskú spoluprácu s rodinou. Rodičov vnímame ako významných partnerov, ktorí poznajú svoje dieťa a môžu škole pomôcť lepšie porozumieť jeho potrebám.

5. Klíma, atmosféra a budovanie vzťahov

V škole vytvárame prostredie, v ktorom sa deti učia vzájomnému rešpektu, spolupráci,

trpezlivosti a prijatiu odlišností. Pedagogickí zamestnanci cielene rozvíjajú sociálnu klímu

triedy, podporujú bezpečné vzťahy a venujú pozornosť prevencii vylučovania. Dôležitou

súčasťou je rozhovor a vedenie detí k empatickému správaniu. Rodičov priebežne informujeme o vývine a potrebách dieťaťa a usilujeme sa o partnerskú, vecnú komunikáciu. Kvalitu inkluzívneho vzdelávania škola priebežne vyhodnocuje a pedagógovia reflektujú účinnosť zvolených postupov. Súčasťou inkluzívneho prostredia je pre nás nielen prispôsobovanie pedagogických činností, ale aj budovanie vzťahov. V škole cielene vytvárame atmosféru dôvery, rešpektu a spolupráce. Deti vedieme k tomu, aby si všímali potreby druhých, učili sa prijímať odlišnosti a správali sa k sebe ohľaduplne. Každodenné situácie využívame na rozvoj empatie, komunikácie a spolupatričnosti.

             6. Prevencia diskriminácie a segregácie

Materská škola cielene vytvára prijímajúcu a bezpečnú klímu, uplatňuje preventívne opatrenia proti všetkým formám diskriminácie a segregácie a podporuje rozvoj vzájomného rešpektu, tolerancie a spolupráce medzi deťmi. Základným princípom je prispôsobovanie sa materskej školy potrebám dieťaťa, nie dieťaťa podmienkam školy.

7. Odborný rast pedagógov

Pedagogickí zamestnanci sa priebežne vzdelávajú v oblasti inkluzívneho vzdelávania

a diferencovaného prístupu. Materská škola vytvára priestor na profesijný rast pedagogických zamestnancov. Podporujeme odborné vzdelávanie a zdieľanie skúseností, pretože kvalitné inkluzívne prostredie vzniká tam, kde sa rozvíjajú nielen deti, ale aj dospelí, ktorí ich sprevádzajú.

Dodatok ku Školskému vzdelávaciemu programu č.2/2026
Stratégia digitálnej transformácie vzdelávania

Vypracovala: Mgr. Miroslava Jurčová

Liptovský Mikuláš, 18.03.2026

Stratégia digitálnej transformácie vzdelávania v našej škole
Digitálna transformácia predprimárneho vzdelávania v materskej škole predstavuje systematický, premyslený a pedagogicky ukotvený proces zmysluplného začleňovania digitálnych technológií do výchovno-vzdelávacej činnosti v súlade s vývinovými osobitosťami detí predškolského veku.

Cieľom materskej školy je podporovať u detí na veku primeranej úrovni porozumenie základným javom digitálnej doby, rozvíjať pozitívne a zodpovedné postoje k digitálnym technológiám a budovať základy digitálneho a informatického myslenia prostredníctvom hry, objavovania, tvorivých činností a riešenia problémov.
      1. Pedagogické východiská

Digitálne technológie sú využívané ako podporný nástroj učenia sa, nie ako náhrada priamej skúsenosti, pohybu, sociálnej interakcie a hry. Materská škola dbá na vyvážený pomer digitálnych a nedigitálnych činností a na ochranu fyzického a psychického zdravia detí.
      2.Celoškolský prístup

Digitálna transformácia je realizovaná ako celoškolský proces, ktorý zahŕňa zmenu pedagogických prístupov, podporu aktívneho učenia sa detí a vytváranie podnetného a bezpečného digitálneho prostredia. Digitálne technológie sú vyberané s dôrazom na ich pedagogickú hodnotu a primeranosť veku detí.
     3.Rozvoj digitálnych kompetencií zamestnancov

Neoddeliteľnou súčasťou digitálnej transformácie je rozvoj digitálnych kompetencií pedagogických zamestnancov a ostatných zamestnancov materskej školy. Dôraz sa kladie na schopnosť kriticky vyberať a reflektovať digitálne nástroje, bezpečne s nimi pracovať a modelovať zodpovedné používanie technológií.
     4.Inkluzívny a personalizovaný prístup

Pri využívaní digitálnych pomôcok sa uplatňuje inkluzívny a personalizovaný prístup, ktorý rešpektuje individuálne potreby, tempo učenia sa a východiskovú úroveň každého dieťaťa. Digitálne technológie sú využívané tak, aby podporovali rovnosť príležitostí a plnohodnotnú účasť všetkých detí na vzdelávaní.

     5.Strategické ciele a hodnotenie

Materská škola v oblasti digitálnej transformácie definuje jasné a realistické ciele, spôsob ich priebežného hodnotenia a dlhodobú víziu rozvoja digitálnej kultúry školy v súlade s aktuálnymi odbornými poznatkami a spoločenskými potrebami.

Záver
Naša materská škola sa usiluje byť miestom, v ktorom má každé dieťa možnosť patriť, rozvíjať sa a zažívať prijatie. Inkluzívne vzdelávanie chápeme ako prístup, ktorý stavia na úcte k jedinečnosti každého dieťaťa a na presvedčení, že rôznorodosť je prirodzenou a hodnotnou súčasťou života školy.
Zdroj: Osobitosti tvorby školského vzdelávacieho programu materskej školy – aktualizované podľa právneho stavu účinného od 1. 1. 2026
  Vypracovala:  Mgr. Miroslava Jurčová             ----------------------------------
  Dňa:  18.3.2026

Svojim podpisom potvrdzujem oboznámenie sa so Školským vzdelávacím programom.

„ Hľadať a nachádzať spôsob, ako odstrániť zo školy zmätok, nechuť a zbytočnú prácu a ako vniesť do nich viac kľudu, potešenia a pevné výsledky ...“





J.A. Komenský

